《瞿塘贾》
明代·周是修

瞿塘贾，前年二月离乡去。去时许妾半年归，指定桃花成誓语。

桃花三度谢还开，望断天涯不见来。相思未惜容颜老，但恐君心不长好。

君心重利岂重情，有钱何处不荣身。花落黄昏风雨急，独掩重门愁杀人。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。